
«Προς την Επανάσταση και τη συγκρότηση του Ελληνικού Κράτους»

Διάλεξη Άγγελου Συρίγου

Ο Ελληνισμός
μετά τη Συνθήκη του Κιουτσούκ Καϊναρτζή (1774)

στο Σπίτι της Κύπρου

Παρουσία του Συμβούλου της Πρεσβείας της Κυπριακής Δημοκρατίας κ. Κύπρου Γιωργαλλή και με τη συμμετοχή ενός ιδιαίτερα μεγάλου ακροατηρίου με ενδιαφέρον στην Νεότερη Ελληνική Ιστορία, συνεχίστηκε, την Τετάρτη 19 Οκτωβρίου 2016, στο Σπίτι της Κύπρου, το πρόγραμμα του νέου κύκλου διαλέξεων, που συνδιοργανώνουν το Σπίτι της Κύπρου και η Εταιρεία Μελέτης Έργου Ιωάννη Καποδίστρια, με γενικό τίτλο «Προς την Επανάσταση και τη συγκρότηση του Ελληνικού Κράτους», με τη διάλεξη του Αναπληρωτή Καθηγητή Διεθνούς Δικαίου και Εξωτερικής Πολιτικής στο Τμήμα Διεθνών, Ευρωπαϊκών και Περιφερειακών Σπουδών του Παντείου Πανεπιστημίου κ. Άγγελου Συρίγου με θέμα Ο Ελληνισμός μετά τη Συνθήκη του Κιουτσούκ Καϊναρτζή (1774).
Τον διακεκριμένο ομιλητή παρουσίασαν και καλωσόρισαν στο Σπίτι της Κύπρου η Μορφωτικός Σύμβουλος κ. Μαρία Παναγίδου και ο Πρόεδρος της Εταιρείας Μελέτης Έργου Ιωάννη Καποδίστρια, νομικός, ιστορικός,  κ. Ανδρέας Κούκος ο οποίος αναφέρθηκε στο σημαντικό ερευνητικό, διδακτικό και διοικητικό έργο του.
Θέμα της διάλεξης του κ. Συρίγου ήταν η συνθήκη ειρήνης που υπεγράφη μεταξύ Ρωσίας και Οθωμανικής Αυτοκρατορίας, τον Ιούλιο του 1774, στο χωριό Κιουτσούκ Καϊναρτζή, στη δεξιά όχθη του Δουνάβεως, με την οποία τερματίσθηκαν έξι έτη ρωσοτουρκικού πολέμου. Η Συνθήκη του Κιουτσούκ Καϊναρτζή συνιστούσε στρατηγική νίκη έναντι της Οθωμανικής Αυτοκρατορίας και απετέλεσε ορόσημο στην ιστορία της Εγγύς Ανατολής και ειδικότερα του Ελληνισμού. Η ελληνική ναυτιλία, τα ιερά προσκυνήματα, η προσπάθεια για «προστασία» των Χριστιανών Ορθοδόξων εντός της αυτοκρατορίας από τους Ρώσους ανάγονται στη συγκεκριμένη συνθήκη.
Η συνθήκη, όπως εξήγησε ο κ. Συρίγος είχε πεδίο εφαρμογής και στους Έλληνες που είχαν συνδράμει τους Ρώσους κατά τα Ορλωφικά και είχαν πάρει μέρος στα πολεμικά γεγονότα στον ελλαδικό χώρο μετά το 1770, για τους οποίους προέβλεπε «απόλυτη συγχώρεση» και «αμοιβαία αμνηστία» για τις πράξεις τους. Τα νησιά του Αιγαίου επέστρεφαν στην κυριαρχία της Υψηλής Πύλη, επετράπη ωστόσο  η μετοίκηση οικογενειών στις νεοαποκτηθείσες, βάσει της συνθήκης, περιοχές της Ρωσίας στον Εύξεινο Πόντο, όπου τους παραχωρήθηκαν γαίες και φοροαπαλλαγή, με αποτέλεσμα την αύξηση επιρροής των Ελλήνων στον ρωσικό χώρο.
Επιπροσθέτως, συνέχισε ο κ. Συρίγος, υπήρχαν στη συνθήκη προβλέψεις, στο πλαίσιο των εμπορικών σχέσεων Ρωσίας και Οθωμανικής Αυτοκρατορίας τις οποίες συχνά χρησιμοποίησαν οι Έλληνες υπόδουλοι του Σουλτάνου. Αναφέρθηκε, συγκεκριμένα, στο δικαίωμα της Ρωσίας να δημιουργεί προξενεία και υποπροξενεία σε όσες περιοχές της Τουρκίας έκρινε ότι ήταν απαραίτητο, όπου οι διοριζόμενοι πρόξενοι και υποπρόξενοι ήταν συνήθως άτομα ελληνικής καταγωγής και στην εκτίναξη της ελληνικής εμπορικής ναυτιλίας. Μετά τη συνθήκη, τα ελληνικά πλοία, που ήδη από το 1873 είχαν αποκτήσει το δικαίωμα υψώσεως της ρωσικής σημαίας, είχαν δικαιώματα απόλυτης ελευθερίας πλου για εμπορικούς σκοπούς και οι ¨Έλληνες έμποροι απολάμβαναν καθεστώς ανάλογο με αυτό των υπηκόων των ευρωπαϊκών δυνάμεων που βασίζονταν στις διομολογήσεις.
Το πιο ενδιαφέρον σημείο της συνθήκης ήταν, όπως κατέληξε ο κ. Συρίγος, τα άρθρα 7 και 14, τα οποία η Ρωσία ερμήνευσε ότι της παρείχαν το δικαίωμα προστασίας όλων των Ορθοδόξων Χριστιανών που κατοικούσαν στα εδάφη της Οθωμανικής Αυτοκρατορίας.
Μετά την ολοκλήρωση της διάλεξης ακολούθησε ενδιαφέρουσα συζήτηση με τη συμμετοχή του ακροατηρίου.
20 Οκτωβρίου 2016

